Komisionerja e re e marrëdhënieve me jashtë në BE, sjell në Washington mesazhin e bashkëpunimit - 2005-01-14
Benita Ferrero-Waldner thotë se afrimi i vendeve të Ballkanit me BE-në do të varet nga përpjekjet e tyre për përparim
Një zyrtare e lartë e politikës së jashtme të Bashkimit Evropian, ishte në Washington për kontaktet e para me administratën amerikane që pas zgjedhjeve të nëntorit. Ishte gjithashtu vizita e parë e zonjës Benita Ferrero-Waldner në detyrën e Komisioneres për marrëdhëniet me jashtë e Bashkimit Evropian në Shtetet e Bashkuara. Pas një periudhe të vështirë në marrëdhëniet mes Amerikës dhe disa vendeve të Evropës që nga fillimi i luftës në Irak, zonja Waldner kishte sjellë me vete në Washington mesazhe bashkëpunimi dhe shprese për ripërtëritjen e këtyre marrëdhënieve. Komisionerja Benita Ferrero-Waldner tha në takimin me shtypin se ka ardhur tashmë koha që të lihen mënjanë mosmarrëveshjet mes Shteteve të Bashkuara dhe Evropës dhe se ndodhej në Shtetet e Bashkuara edhe për të përgatitur vizitën e presidentit Bush në Bruksel në shkurt. Ish-Ministrja e Jashtme austriake, përmendi si shembuj të bashkëpunimit të kohëve të fundit, krizën e Ukrainës dhe reagimin pas tsunamit. Ajo përdori gjithashtu tone më të zbutura për Irakun, sesa paraardhësi i saj britanik Chris Patten. Zonja Waldner përmendi si shembuj të kaluar për bashkëpunim transatlantik, luftën në Afganistan dhe Ballkan. Pikërisht duke folur për angazhimin e Bashkimit Evropian në Ballkan, komisionerja Walden tha se afrimi i vendeve të rajonit me organizatën evropiane, do të varet nga përpjekjet e atyre vetë për përparim dhe e vuri theksin tek Kosova. Ajo theksoi se për këtë arsye se ishte e rëndësishme që Komisioni Evropian dhe paraardhësi i saj, Kris Paten krijuan një mekanizëm për të ndjekur përparimin atje, për të garantuar që edhe Kosova të mos mbetet mbrapa vendeve të tjera të rajonit që aspirojnë anëtarësimin e Bashkimit Evropian. Mes këtyre vendeve është edhe Shqipëria. Komisionerja nuk pranoi të jepte një afat kohor për periudhën që mund t’u marrë vendeve të Ballkanit për procesin e integrimit. tha ajo. Zonja Waldner zhvilloi të enjten gjatë gjithë ditës takime me zyrtarët amerikane, përfshirë Sekretarin e Shtetit Colin Powell, Këshilltaren e Sigurisë Kombëtare Condoleeza Rice dhe nën-sekretarin e Mbrojtjes Paul Wolfowitz.